Jegyzőkönyv

Készült: Délegyháza Község Önkormányzata Képviselő-testülete 2017. február 14. napján 17:10 órakor a Polgármesteri Hivatalban megtartott rendes nyílt ülésén.

|  |  |
| --- | --- |
| Jelen vannak a jelenléti ív szerint: | dr. Riebl Antal – polgármester  Szilveszter Lajos – alpolgármester  Bednárik László – képviselő  Darabos Zsuzsanna – képviselő  Görbe István – képviselő  Válóczi Tünde – képviselő |
|  |  |
|  |  |
|  | dr. Molnár Zsuzsanna – jegyző |
|  |  |
|  |  |

Hiányzik:– Jakus Lászlóné – képviselő igazoltan távol.

dr. Riebl Antal köszönti a megjelenteket, megnyitja az ülést, megállapítja, hogy a Képviselő-testület 6 fővel határozatképes, a jegyzőkönyv hitelesítésére felkéri Darabos Zsuzsanna és Görbe István képviselőket.

dr. Riebl Antal szavazásra teszi fel a javaslatot.

Képviselő-testület szavazott: (6 fő), 6 igen szavazattal, tartózkodás és nem szavazat nélkül az alábbi határozatot hozta:

31/2017.(II.14.) számú képviselő-testületi határozat

Délegyháza Község Önkormányzat Képviselő-testülete a 10/2011.(II.16.) önkormányzati rendelet 24. § (3) bekezdése c) pontja alapján a jegyzőkönyv hitelesítésére Darabos Zsuzsanna és Görbe István képviselőket választja meg.

Határidő: azonnal

Felelős: Képviselő-testület

dr. Riebl Antal javasolja, hogy a Képviselő-testület a meghívóban szereplő napirendi pontokat, és azzal azonos sorrendben tárgyalja.

dr. Riebl Antal szavazásra teszi fel a napirendi pontokat.

Képviselő-testület szavazott: (6 fő), 6 igen szavazattal, tartózkodás és nem szavazat nélkül az alábbi határozatot hozta:

32/2017.(II.14.) számú képviselő-testületi határozat

Délegyháza Község Önkormányzat Képviselő-testülete a rendes nyílt ülés napirendi pontjának megtárgyalását elfogadja az alábbiak szerint:

1./ A megnövekedett lakossági bejelentésekkel kapcsolatos döntések meghozatala ivóvízminőség javítása tárgyában

2./ A 2017. évi költségvetési rendelet elfogadása

3./ A 2017. évi közbeszerzési terv elfogadása

4./ Támogatási kérelmek

5./ MÁV állomás üzemeltetése

6./ Délegyházi Napok Szervező Bizottságának megalakítása

7./ Víziállás ügyek

8./ Egyéb településfejlesztési és településüzemeltetési ügyek

Határidő: azonnal

Felelős: Képviselő-testület

dr. Riebl Antal beszámol a lejárt határidejű határozatok végrehajtásáról: a Bányász sori ingatlan vásárlásának földhivatali bejegyzése megtörtént. Az értékesítendő ingatlanok új listáját közzétettük. A Vasút sor melletti ingatlanok értékesítésére kiírt pályázati felhívást közzétettük, és ezen ingatlanok, valamint az uszodához szükséges ingatlan átminősítése iránti kérelmet benyújtottuk a földhivatalhoz. Az egyszerűsített HÉSZ eljárásokat megindítottuk. A hulladékgazdálkodási társuláshoz való csatlakozásról szóló határozatot továbbítottuk az NHKV Zrt. és a gesztor önkormányzat felé.

dr. Molnár Zsuzsanna jelezte, hogy a Társulás mai tájékoztatása szerint az állam ismét újragondolja a hulladékgazdálkodással kapcsolatosan kialakult helyzetet, így nem sürget bennünket semmi.

1. A megnövekedett lakossági bejelentésekkel kapcsolatos döntések meghozatala ivóvízminőség javítása tárgyában – előadó: dr. Riebl Antal

dr. Riebl Antal ismerteti a problémát, ami nem egészségi, hanem esztétikai, ezért gyakorlatilag időnként használhatatlan a víz. A Szolgáltatóval egyeztetéseket folytatunk. A probléma, hogy a pályázatban nem szerepelt a meglévő vezeték tisztítása, ezért üledékek leoldódása okozza az elszíneződést. A megoldást a mosatás fogja jelenteni, ami kb. 9 millió Ft+ áfa összegbe kerül. Erről kellene egy szerződést aláírnunk a szolgáltatóval, és hogy a költségekből mennyi részt vállalunk. Erre kér felhatalmazást.

Válóczi Tünde szerint meg kell oldani a problémát, oly módon, hogy az önkormányzat számára minél gazdaságosabb legyen, hiszen a közel 9 millió forint hatalmas összeg. A Bizottságok elfogadásra javasolják az előterjesztést.

dr. Riebl Antal elmondja, hogy reményei szerint május 15-éig befejeződik a tisztítás, és megoldódik ez a keserves probléma.

Gergely Sándorné elmondja, hogy Ő is tájékozódott a vízzel kapcsolatosan, tavaly azt mondták, hogy nem lehet megcsinálni. Kérdése az, hogy akkor nem lesz víz, amikor ezeket a tevékenységeket csinálják? Reméli, hogy a mosatás után csökkenni fog a klór mennyisége a vízben.

dr Riebl Antal válasza, hogy a lakosságot értesíteni fogják, hogy mikor és mekkora időtartamban nem lesz víz, de erről pontosan majd akkor tudnak tájékoztatást adni. Minden fórumon értesíteni fogják a lakosságot. Ígéretet tett arra, hogy addig csinálják, míg nem lesz megfelelő a víz Délegyházán.

dr. Riebl Antal szavazásra teszi fel az határozati javaslatot, az előterjesztésben foglaltakkal egyezően, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

33/2017.(II.14.) számú képviselő-testületi határozat

Délegyháza Község Önkormányzat Képviselő-testülete jóváhagyja a Dél-Pest Megyei Víziközmű Szolgáltató Zrt-vel az ivóvíz minőségének javítása érdekében szükséges megállapodások megkötését.

Délegyháza Község Önkormányzat Képviselő-testülete felkéri polgármesterét és hivatalát, hogy a szükséges intézkedéseket tegye meg, valamint felhatalmazza dr. Riebl Antal polgármestert a szükséges megállapodások aláírására.

Határidő: azonnal

Felelős: Polgármester, jegyző

2./ A 2017. évi költségvetési rendelet elfogadása – előadó: dr. Riebl Antal

Válóczi Tünde elmondja, hogy az előző testületi ülésen megtörtént a költségvetési rendelet előkészítése, ehhez képest nagy változások nem történtek. Pontosan az ivóvíz tisztításra a tartalékból egy kalkulált jelképes összeg átkerült, hogy ez a jogcím is megjelenjen a költségvetésben. A költségvetésünk elkészítése során, az előző évekhez hasonlóan a kötelező és önként vállalt feladatok változtak annyiban, hogy az iskola fenntartása kikerült a feladataink közül. A költségvetésünk elkészítése során azt az elvet követtük, hogy a takarékos, átlátható és biztonságos üzemeltetést biztosítsuk, a kiadásokat és bevételeket egyensúlyban tartsuk, és feladatainkat el tudjuk látni. Az évközi finanszírozások nem jelennek meg, a bevételi oldalon az előző év teljesítéséhez hasonlóan az adóbevételek kerültek beállításra, és bekerült az új települési adó is, mint jogcím. Részletesen ismerteti a kormányzati funkciók változásait, valamint a 2017. évre tervezett ráfordítások, mint pl.: a Művelődési ház felvonójának javítása, különböző karbantartások, eljárási díjak kiegyenlítése stb. Elmondja, hogy a Bizottságok támogatják a rendelet elfogadását.

dr. Riebl Antal szavazásra teszi fel a rendelet elfogadását, az előterjesztéssel egyezően, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, tartózkodás nélkül és nem szavazat nélkül az alábbi rendeletet alkotta:

DÉLEGYHÁZA KÖZSÉG ÖNKORMÁNYZATA KÉPVISELŐ-TESTÜLETÉNEK

......./2017. (......) önkormányzati rendelete

az önkormányzat 2017. évi költségvetéséről

(a rendelet elfogadásra került 2017.II.14-én, kihirdetve 4/2017.(II.15.) számon 2017. II.15. napján)

3./ A 2017. évi közbeszerzési terv elfogadása – előadó: dr. Riebl Antal

Válóczi Tünde elmondja, hogy a költségvetési év elején, legkésőbb március 31. napjáig éves összesített közbeszerzési tervet kell készíteni az adott évre tervezett közbeszerzéseikről. A 2017. évben egy közbeszerzési eljárást tervezünk az utakkal kapcsolatosan, és ennek megfelelően elkészítették közbeszerzési tervet, melyet a Bizottságok támogatnak.

dr. Riebl Antal szavazásra teszi fel az határozati javaslatot, az előterjesztésben foglaltakkal egyezően, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

34/2017.(II.14.) számú képviselő-testületi határozat

Délegyháza Község Önkormányzat Képviselő-testülete elfogadja az Önkormányzat 2017. évi összesített közbeszerzési tervét.

Határidő: azonnal

Felelős: Polgármester, jegyző

4./ Támogatási kérelmek – előadó: dr. Riebl Antal

4.1. Délegyháza Községi Sportegyesület támogatási kérelme

Válóczi Tünde elmondja, hogy a Délegyháza Községi Sportegyesület által megnyert TAO pályázathoz szükséges önerő biztosítására kérnek támogatást, 8.000.000,- Ft összegben. A pályázat célja az Önkormányzat 1/1 arányú tulajdonában álló öltöző épület felújítása. A támogatást ezen összeggel terveztük az idei költségvetési rendeletben, melyet a Bizottság támogat.

dr. Riebl Antal átadja az ülés vezetését Szilveszter Lajos alpolgármesternek.

Szilveszter Lajos szavazásra teszi fel az határozati javaslatot, az előterjesztésben foglaltakkal egyezően, mely a jegyzőkönyv mellékletét képezi.

Képviselő-testület szavazott: (5 fő), 5 igen szavazattal (dr. Riebl Antal nem vett részt a szavazásban), nem szavazat és tartózkodás nélkül az alábbi határozatot hozta:

35/2017.(II.14.) számú képviselő-testületi határozat

Délegyháza Község Önkormányzat Képviselő-testülete 2017. évre 8.000.000,- Ft összegű vissza nem térítendő támogatásban részesíti a Délegyháza Községi Sportegyesületet az Egyesület által megnyert TAO pályázathoz szükséges önerő biztosítása céljából.

Határidő: azonnal

Felelős: Alpolgármester, Jegyző

4.2. Délegyházi Segítő Anyukák Egyesület támogatási kérelme

Válóczi Tünde elmondja, hogy a Délegyházi Segítő Anyukák Egyesület 250.000,- Ft összegű támogatás iránti kérelmet nyújtott be (táboroztatásra, buszos kirándulásra, népi játszóház bővítésére, mézeskalács fesztiválra). A Bizottságok javasolják a 250.000.- forint támogatás megítélését.

Szilveszter Lajos szavazásra teszi fel az határozati javaslatot, az előterjesztésben foglaltakkal egyezően, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

36/2017.(II.14.) számú képviselő-testületi határozat

Délegyháza Község Önkormányzat Képviselő-testülete 2017. évre a költségvetési rendeletben szereplő 131.000,- Ft összegű, valamint azon felül 119.000.- Ft összegű, azaz mindösszesen 250.000.- Ft összegű vissza nem térítendő támogatásban részesíti a Délegyházi Segítő Anyukák Egyesületet táboroztatás, buszos kirándulás, népi játszóház bővítése, és mézeskalács fesztivál céljából.

Határidő: azonnal

Felelős: Polgármester, Jegyző

Szilveszter Lajos alpolgármester visszaadja az ülés vezetését dr. Riebl Antal polgármesternek.

5./ MÁV állomás üzemeltetése – előadó: dr. Riebl Antal

Válóczi Tünde elmondja, hogy a Bizottságok ülésükön olyan megállapítást tettek, hogy a MÁV-val kötni kívánt szerződést több ponton pontosítani szükséges, valamint a peronok takarítását a speciális eszköz és védőruha miatt ne vállalja be az önkormányzat.

Szilveszter Lajos a költségvetésben a településüzemeltetésre szánt költséget kéri 2 millió forinttal megemelni, amennyiben ezt a feladatot el kell látniuk, hiszen az az összeg, amit a MÁV a munkákhoz rendel, csak a munkák töredékének elvégzéséhez lenne elegendő.

Válóczi Tünde jelzi, hogy ez majd a költségvetés következő módosításánál lesz lehetséges.

dr. Riebl Antal elmondja, hogy nem a teljesség igényével szeretné az állomás környékét rendbe tenni, hanem a jó gazda szemével. Hiszen a falu használja, és bennünket minősít, hogy rendetlen, nincs kivilágítva, stb.

dr. Riebl Antal szavazásra teszi fel az határozati javaslatot, miszerint Délegyháza Község Önkormányzatának Képviselő-testülete a MÁV Magyar Államvasutak Zártkörűen Működő Részvénytársasággal a Délegyházi Vasútállomás üzemeltetésének átvételére vonatkozó Együttműködési megállapodást az alábbi pontosításokkal fogadja el: – tisztázandó hogy a kertészeti tevékenység elvégzésére szánt 16.317,- forint havi vagy éves összeg; –a szerződésben pontosan határoljuk be az üzemeltetendő területet és épületet; – a peronok és a peronnal érintkező vágányok takarítását, csúszásmentesítését az önkormányzat nem vállalja.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

37/2017.(II.14.) számú képviselő-testületi határozat

Délegyháza Község Önkormányzatának Képviselő- testülete a MÁV Magyar Államvasutak Zártkörűen Működő Részvénytársasággal a Délegyházi Vasútállomás üzemeltetésének átvételére vonatkozó Együttműködési megállapodást az alábbi pontosításokkal fogadja el:

* **tisztázandó hogy a kertészeti tevékenység elvégzésére szánt 16.317,- forint havi vagy éves összeg;**
* **a szerződésben pontosan határoljuk be az üzemeltetendő területet és épületet;**
* **a peronok és a peronnal érintkező vágányok takarítását, csúszásmentesítését az önkormányzat nem vállalja.**

Határidő: azonnal

Felelős: Polgármester, Jegyző

6./ Délegyházi Napok Szervező Bizottságának megalakítása – előadó: dr. Riebl Antal

Darabos Zsuzsanna ismerteti a Kulturális Bizottság javaslatát, miszerint a Délegyházi Falunapok rendezvénysorozat megszervezésének felelősei a Képviselő-testület tagjai, a művelődésszervező, a jegyző, népesség-nyilvántartási Igazgatási előadó, községgondnok.

dr. Riebl Antal szavazásra teszi fel az határozati javaslatot, az előterjesztésben foglaltakkal egyezően, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

38/2017.(II.14.) számú képviselő-testületi határozat

Délegyháza Község Önkormányzatának Képviselő-testülete elfogadja a Délegyházi Napok szervező bizottságának tagjaira tett javaslatot: dr. Riebl Antal, Szilveszter Lajos, Bednárik László, Darabos Zsuzsanna, Görbe István, Jakus Lászlóné, Válóczi Tünde, Szabóné Pál Orsolya, dr. Molnár Zsuzsanna, Dósa Renáta, Hallai László

Határidő: azonnal

Felelős: Polgármester, jegyző

7. Vízállás ügyek – előadó: dr. Riebl Antal

BESENYEI ISTVÁN DH. 923 HRSZ-Ú INGATLAN ELŐTT A KIS - III. TÓBAN ELHELYEZNI TERVEZETT STÉG LÉTESÍTÉSI ENGEDÉLYE

Válóczi Tünde ismereti Besenyei István kérelmet nyújtott be, melyben a saját tulajdonában lévő Honvéd sziget 17. szám előtt a kis III. számú tóban elhelyezni tervezett 10 m2 nagyságú víziállására szeretne létesítési engedélyt kérni. Nyilvántartásunk alapján a kérelmezet helyen víziállás korábban nem volt, annak létesítése a vonatkozó jogszabályokkal nem ellentétes.

dr. Riebl Antal szavazásra teszi fel az határozati javaslatot, az előterjesztésben foglaltakkal egyezően, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

39/2017.(II.14.) számú képviselő-testületi határozat

Délegyháza Község Önkormányzat Képviselő-testülete megtárgyalta Besenyei István (………………. szám alatti lakos) víziállás létesítési engedély kérelmét – mely kérelem saját, 1/1 arányú tulajdonában lévő Délegyháza 923 hrsz-ú ingatlan előtt a délegyházi kis - III. számú tavon elhelyezni tervezett (Délegyháza Község Önkormányzat tulajdonában lévő parti sétányhoz közvetlenül csatlakozó) víziállás létesítésére, mederhasználati szerződésének megkötésére irányul -, s önkormányzati hatósági jogkörében eljárva

a víziállás létesítéséhez és a mederhasználati szerződés megkötéséhez hozzájárul, az alábbi feltételek betartása mellett:

1. A határozat tárgyát képező víziállásra az Önkormányzat (továbbiakban: Medertulajdonos) külön rendeletében szabályozott mederhasználati szerződést köt a Kérelmezővel. A mederhasználati szerződésben rögzítésre kerülnek víziállás és a víziállás előtti partszakasz használatával kapcsolatos jogok és kötelezettségek.
2. Partszabályozási vagy mederfenntartási munkák akadálytalan elvégzése érdekében a Kérelmező köteles – felhívásra – a víziállást ideiglenesen vagy véglegesen, kártalanítás nélkül (az engedély érvényességi időtartamán belül is) a mederből eltávolítani.
3. A felépítmény nélküli víziálláson semmiféle hozzá nem tartozó tárgy nem tárolható, azon (korlát, ülőpad, ülőpadot lefedő mobil esőtető kivételével) tartósan nem rögzíthető.
4. A víziálláshoz vezető parti lejárót úgy kell kialakítani, hogy az a természetes part állékonyságát vagy partvédőmű állagát ne veszélyeztesse, a parti nádas állományát ne veszélyeztesse. A parti lejárót és környezetét lezárni és lekeríteni tilos.
5. A víziálláson jól láthatóan és maradandóan fel kell tüntetni az engedélyes (Kérelmező) nevét, elérhetőségét, valamint a víziállás nyilvántartási számát.
6. A víziállás nem rendeltetésszerű használata, illetve nem megfelelő karbantartása esetén a Kérelmező kártalanítás nélkül – felhívásra – köteles a víziállást a mederből eltávolítani.
7. A Kérelmező folyamatosan köteles gondoskodni a víziállás biztonságos megközelíthetőségének, a víziállás biztonságos használatának feltételeiről.
8. A víziállás tervezett átalakításához köteles engedélyt kérni a meder tulajdonosától.
9. A Kérelmező köteles betartani a vizek tisztaságára, a vízi- és parti növényzet védelmére, a parti terület köztisztaságára vonatkozó külön jogszabályokat.

A fenti feltételek betartása mellett a víziállás használatát a Kérelmezőnek – a hatályos rendeletnek megfelelően – a szerződés megkötésétől számított öt évig engedélyezem.

Jelen határozat ellen a kézbesítését követő 30 napon belül keresettel lehet élni a Budapest Környéki Közigazgatási és Munkaügyi Bíróságon.

Indokolás

Besenyei István (…………... szám alatti lakos) kérelemmel fordult Délegyháza Község Önkormányzat Képviselő – testülete felé, melyben az általa a kis III. számú tóban elhelyezni tervezett stégjéhez kéri a Képviselő - testület létesítési engedélyét. A kérelem tartalmát, a helyszín térképkivonatát, a tulajdonviszonyokat, valamint a kérelemhez csatolt iratokat és az önkormányzat nyilvántartását megvizsgálva megállapítható, hogy a víziállás kérelmezett létesítése az önkormányzati tulajdonú vizeken (bányatavakon) víziállások létesítésének és fenntartásának, valamint mederhasználatának szabályozásáról szóló módosításokkal egységes szerkezetű 5/2009. (II.18.) rendeletben (továbbiakban: Rendelet) előírt feltételeknek megfelel, a Rendelet korlátozó-tiltó rendelkezéseibe nem ütközik.

A fenti tényállás, valamint a hivatkozott jogszabályok alapján Délegyháza Község Önkormányzat Képviselő-testülete a határozatát a 2004. évi CXL. törvényben szabályozott eljárásban hozta meg.

A jogorvoslati jogot a 2004. évi CXL. törvény 100. § (1) és (2) bekezdése biztosítja.

Határidő: azonnal

Felelős: Polgármester

8./ Egyéb településfejlesztési és településüzemeltetési ügyek – előadó: dr. Riebl Antal

8.1. Mókus utca és Fűzfa utca forgalomcsillapítás, sebességkorlátozás ügye ismét

Válóczi Tünde elmondja, hogy Möhöly Gábor ügyfél a Mókus és Fűzfa utcában 2- 2 db (összesen 4 db) 20 km/ h sebességkorlátozó tábla kihelyezését kérte a 30-as tábla helyett. A Bizottság támogatja a javaslatot és kéri, hogy a megszavazott táblát szíveskedjen a testület 20 km/ h-s sebességkorlátozó táblára cserélni.

dr. Riebl Antal szavazásra teszi fel az határozati javaslatot, az előterjesztésben foglaltakkal egyezően, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

40/2017.(II.14.) számú képviselő-testületi határozat

Délegyháza Község Önkormányzatának Képviselő-testülete - mint a Délegyháza helyi közút kezelője úgy dönt, hogy a korábban hozott 150/2016.(VIII.19.) számú képviselő- testületi határozatot módosítja és a Mókus utca Fűzfa utcában áthaladó gépjárműforgalmat 20 km/ h sebességkorlátozó táblák kihelyezésével igyekszik csillapítani. Képviselő- testület felkéri Hivatalát a szükséges 4 db tábla megrendelésére, amely 24.000.-Ft +ÁFA összeg költséget jelent.

Képviselő- testület felkéri a Községgondnokságot, hogy a táblák kihelyezéséről gondoskodjon.

Határidő: 2017. február 14.

Felelős: Képviselő- testület

8.2. Óvoda kanyarban (Dohánybolt előtti) megállni tilos tábla kihelyezésének ügye

Válóczi Tünde elmondja, hogy az Óvoda előtti kanyarban lévő Dohánybolt elé „Megállni tilos” közlekedési tábla kihelyezése „50m hosszan” kiegészítő táblával csökkentené az amúgy is keskeny és kanyarodó úton a balesetveszélyt, hiszen rengeteg autó parkol a dohánybolt előtti járdaszakaszon, illetve út mentén.

dr. Riebl Antal szavazásra teszi fel az határozati javaslatot, az előterjesztésben foglaltakkal egyezően, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

41/2017.(II.14.) számú képviselő-testületi határozat

Délegyháza Község Önkormányzatának Képviselő-testülete - mint a Délegyháza helyi közút kezelője úgy dönt, hogy a Délegyháza, Árpád utca 4/a. szám előtti Dohánybolthoz „Megállni tilos táblát helyeztet ki „50 m hosszan” kiegészítő táblával.

Képviselő- testület felkéri Hivatalát a szükséges 2 db tábla, 1 db oszlop, 4 db bilincs megrendelésére, amely 16.400.-Ft +ÁFA összeg költséget jelent.

Képviselő- testület felkéri a Községgondnokságot, hogy a táblák kihelyezéséről gondoskodjon.

Határidő: 2017. február 14.

Felelős: Képviselő- testület

8.3. VÉTELI AJÁNLAT A DÉLEGYHÁZA 0154/24 HRSZ-Ú ÖNKORMÁNYZATI TULAJDONÚ INGATLANRA

Válóczi Tünde elmondja, hogy Lukács Tibor vételi szándéknyilatkozatot nyújtott Délegyháza Község Önkormányzat 1/1 arányú kizárólagos tulajdonát képező Délegyháza 0154/24 hrsz-ú, kivett közút megjelölésű 2510 m2 térmértékű külterületi ingatlan tekintetében. A szándéknyilatkozatában a vételárat bruttó 2 000 000 Ft összegben határozta meg. Az ingatan jelenleg kivett közút megjelölésű, azonban közúti funkcióval nem rendelkezik, az értékesítéshez előbb az ingatlant át kell a földhivatalnál minősítetni. A Bizottságok támogatják a terület átminősítését, de javasolja a vételár nettó 2,5 millió forint + áfa összegű megállapítását.

dr. Riebl Antal szavazásra teszi fel az határozati javaslatot, az előterjesztésben foglaltakkal egyezően, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

42/2017.(II.14.) számú képviselő-testületi határozat

Délegyháza Község Önkormányzat Képviselő-testülete át kívánja minősíteni a tulajdonában lévő Délegyháza 0154/24 hrsz-ú, 2510 m2 térmértékű kivett közút megjelölésű ingatlanát kivett kopárság megjelölésű területté. Délegyháza Község Önkormányzat Képviselő-testülete felhatalmazza dr. Riebl Antal polgármestert, hogy a hivatkozott átminősítési eljárás során Délegyháza Község Önkormányzat képviseletében az illetékes földhivatal előtt eljárjon, valamint hogy a szükséges intézkedéseket megtegye.

Az átminősítéssel kapcsolatos földhivatali eljárással járó mindennemű költséget Délegyháza Község Önkormányzat magára vállalja.

Határidő: azonnal

Felelős: polgármester, jegyző

dr. Riebl Antal szavazásra teszi fel az határozati javaslatot, az előterjesztésben foglaltakkal egyezően, a Bizottság által javasolt vételáron, mely a jegyzőkönyv mellékletét képezi.

Képviselő-testület szavazott: (6 fő), 6 igen szavazattal, nem szavazat és tartózkodás nélkül az alábbi határozatot hozta:

43/2017.(II.14.) számú képviselő-testületi határozat

Délegyháza Község Önkormányzat Képviselő-testülete megtárgyalta Lukács Tibor (………………. szám alatti lakos, továbbiakban: Kérelmező) vételi ajánlatát, s értékesíteni kívánja Kérelmező részére Délegyháza Község Önkormányzat tulajdonában lévő Délegyháza 0154/24 hrsz-ú, 2510 m2 térmértékű ingatlanát nettó 2,5 millió Ft vételáron mely vételár-ajánlatot 2017. december 31. napjáig tart fenn. Délegyháza Község Önkormányzat Képviselő-testülete felhatalmazza dr. Riebl Antal polgármestert, hogy a jogügylethez szükséges adásvételi szerződést aláírja, valamint hogy a további szükséges intézkedéseket megtegye.

Délegyháza Község Önkormányzata kiköti, hogy az értékesítéssel járó mindennemű költség (adásvételi szerződés elkészítése, földhivatali eljárás) Kérelmezőt terheli.

Határidő: azonnal

Felelős: polgármester, jegyző

dr. Riebl Antal köszöni a végzett munkát és bezárja a nyílt ülést.

k.m.f.

|  |  |
| --- | --- |
| dr. Riebl Antal  polgármester  Darabos Zsuzsanna | dr. Molnár Zsuzsanna  jegyző  Görbe István |
| hitelesítő képviselő | hitelesítő képviselő |
|  |  |